POROČILO KOMISIJE EVROPSKEMU PARLAMENTU IN SVETU

Evropski parlament je 18. decembra 2020 sprejel splošni proračun Evropske unije za leto 2021. Proračun za Evropski kmetijski jamstveni sklad (EKJS) znaša 40 368 milijonov EUR v odobritvah za prevzem obveznosti in 40 354 milijonov EUR v odobritvah plačil. Razlog za različna zneska za obe vrsti odobritev je uporaba diferenciranih sredstev za nekatere ukrepe, ki jih neposredno izvaja Komisija. Ta se v glavnem nanašajo na ukrepe za promocijo kmetijskih proizvodov ter strategijo, usklajevanje in revizijo politike.

Začasna poraba odobritev EKJS do 31. decembra 2021

V skladu z določbami člena 43 Uredbe (EU) št. 1306/2013 prejemki, ki izhajajo iz finančnih popravkov na podlagi sklepov o potrditvi obračunov in skladnosti ter iz nepravilnosti, predstavljajo namenske prejemke za financiranje odhodkov EKJS.

Z namenskimi prejemki se lahko v skladu s temi določbami krijejo potrebe po financiranju vseh odhodkov EKJS. Kakršen koli del prejemkov, ki se v proračunskem letu ne porabi, se samodejno prenese v naslednje proračunsko leto .

Proračun EKJS za leto 2021 vključuje:

·najnovejše ocene Komisije o potrebah po financiranju tržnih ukrepov in neposrednih plačil

·ter ocene namenskih prejemkov, ki bodo zbrani med proračunskim letom.

Komisija je v predlogu proračunskih odobritev EKJS za leto 2021 upoštevala skupne pričakovane namenske prejemke. Vendar je raven potrebnih odobritev za prevzem obveznosti presegla posebno zgornjo mejo za EKJS za leto 2021, določeno v večletnem finančnem okviru za obdobje 2021−2027. Zato je morala Komisija določiti prilagoditveno stopnjo v okviru finančne discipline, ki se uporablja za neposredna plačila, da bi odobritve EKJS upoštevale neto zneske EKJS. Proračunski organ je sprejel proračun EKJS za leto 2021, v katerem je upošteval pričakovane namenske prejemke.

Ob pripravi proračuna za leto 2021 so razpoložljivi namenski prejemki po ocenah Komisije znašali 619 milijonov EUR. Ker prenos iz leta 2020 v leto 2021 ni bil pričakovan, je bilo ocenjeno, da bo celoten znesek zbran v proračunskem letu. Komisija je upoštevala te ocenjene prejemke, ko je zahtevala sredstva za shemo osnovnega plačila (postavka 08 02 05 04). Vsota odobrenih sredstev in namenskih prejemkov za to shemo znaša 14 791 milijonov EUR.

V Prilogi k temu poročilu sta predstavljena začasno izvrševanje proračuna za leto 2021 in njegova primerjava s pričakovanim profilom odhodkov.

3.Pripombe k začasnemu izvrševanju proračuna EKJS za leto 2021

To poročilo predstavlja začasno izvrševanje proračuna EKJS za leto 2021 s podrobnostmi, navedenimi v Prilogi.

Skupni začasni odhodki v višini 40 351,9 milijona EUR vključujejo predvsem odhodke EKJS v okviru deljenega upravljanja, kot so jih prijavile države članice za obdobje med 16. oktobrom 2020 in 15. oktobrom 2021, ter zmanjšanja mesečnih povračil v teku proračunskega leta. Poleg tega vključujejo oceno odhodkov EKJS v okviru neposrednega upravljanja v višini približno 21,1 milijona EUR, ki naj bi se predvidoma še izvedli do 31. decembra 2021.

V nadaljevanju je predstavljeno kratko pojasnilo za nekatere proračunske člene in postavke, pri katerih se kažejo največja odstopanja med dejanskimi odhodki in ustreznimi odobritvami, vključenimi v proračun za leto 2021.

3.1.Tržni ukrepi

Začasna poraba odobritev za odhodke, povezane s trgom, zunaj strateških načrtov SKP znaša 2 599,6 milijona EUR, kar je 18,5 milijona EUR (–0,7 odstotne točke) manj od odobritev.

Končna poraba odobritev za sadje in zelenjavo ter vino je zelo blizu v proračunskemu znesku. Poraba odobritev je bila nižja od pričakovane za promocijo, šolske sheme in čebelarstvo. Po drugi strani pa so odhodki za programe za oljčno olje ter ukrepe javnega in zasebnega skladiščenja presegli proračunske potrebe.

Pri postavki „Promocija kmetijskih proizvodov – Enostavni programi v okviru deljenega upravljanja“ (08 02 03 02) se pri končnem izvrševanju kaže premajhna poraba za 26,2 odstotne točke (–22,5 milijona EUR). Skupni odhodki za šolske sheme (08 02 03 04) ob koncu leta znašajo 48,8 milijona EUR (–23,8 odstotne točke) manj, kot je bilo določeno v proračunu. Za obe proračunski postavki je to predvsem posledica nenehnih učinkov pandemije COVID na izvajanje teh shem.

Končna poraba za programe za oljčno olje (08 02 03 05) pomeni preveliko porabo v višini 33,8 odstotne točke (14,6 milijona EUR). Prekomerna poraba je predvsem posledica višjega zahtevka za predplačila in neporavnanih plačil, ki jih je prijavila ena država članica na podlagi sodbe nacionalnega sodišča v zvezi z izvajanjem prejšnjega letnega delovnega programa.

Končno izvrševanje za sadje in zelenjavo (08 02 03 06) je zelo blizu proračunskemu znesku 867,0 milijona EUR z višjo stopnjo izvrševanja v višini samo 24,4 milijona EUR (2,8 odstotne točke).

Končna poraba za vino (08 02 03 07) je skoraj enaka proračunskemu znesku v višini 1 026,0 milijona EUR, pri čemer za 3,8 milijona EUR (0,4 odstotne točke) presega proračunski znesek.

Končna poraba za čebelarstvo (08 02 03 08) pomeni premajhno porabo v višini 21,0 odstotne točke (–12,4 milijona EUR). Skupni prijavljeni odhodki za ukrepe javnega in zasebnega skladiščenja (08 02 03 10) presegajo proračunski znesek za 25,3 milijona EUR. Nanašajo se predvsem na pomoč za zasebno skladiščenje oljčnega olja, sprejeto v letih 2019 in 2020, za katero so države članice v proračunskem letu 2021 prijavile neporavnana plačila v skupnem znesku 28,1 milijona EUR.